Oficiālais Vēstnesis C 009 , 14/01/1998 Lpp. 0003 - 0005



Pamatnostādnes sodanaudas noteikšanai, piemērojot regulas Nr. 17 15. panta 2. punktu un EOTK līguma 65. panta 5. punktu (teksts attiecas uz EEZ) (98/C/9/03) Turpmāk izklāstītie principi nodrošina Komisijas lēmumu pārredzamību un objektivitāti gan no uzņēmumu, gan no Eiropas Kopienu Tiesas viedokļa, vienlaicīgi atbalstot Komisijai piešķirto diskrecionāro varu, kas noteikta saskaņā ar attiecīgajiem tiesību aktiem, noteikt sodanaudu līdz 10 % apmērā no uzņēmuma apgrozījuma kopējā apjoma. Šī vara jāīsteno ar saskaņotas un nediskriminējošas politikas palīdzību, kura atbilst mērķiem, kas izvirzīti, lai sodītu par konkurences noteikumu pārkāpumiem. Jaunā metodoloģija, ko piemēro sodanaudas apjoma noteikšanai, atbilst turpmāk minētajiem noteikumiem, nosakot vispirms pamatapjomu, ko palielina, ņemot vērā atbildību pastiprinošus apstākļus, vai samazināts, ņemot vērā atbildību mīkstinošus apstākļus. 1. Pamatapjoms Pamatapjomu nosaka, ņemot vērā pārkāpuma smagumu un pārkāpuma ilgumu, kas ir vienīgie kritēriji, kas izklāstīti Regulas Nr. 17 15. panta 2. punktā. A. Smagums Novērtējot pārkāpuma smagumu, jāņem vērā tā raksturs, faktiskā ietekme uz tirgu gadījumos, kad to iespējams noteikt, un attiecīgā ģeogrāfiskā tirgus apjoms. Tādējādi pārkāpumi tiek grupēti vienā no trim pārkāpumu kategorijām: sīkāki pārkāpumi, smagi pārkāpumi un sevišķi smagi pārkāpumi. - Sīkāki pārkāpumi Tie var būt tirdzniecības ierobežojumi, parasti vertikāla rakstura, kuriem ir ierobežota ietekme uz tirgu un kuri ietekmē būtisku, bet salīdzinoši ierobežotu Kopienas tirgus daļu. Piemērojamās sodanaudas: no ECU 1000 līdz 1 miljonam ECU. - Smagi pārkāpumi Šie visbiežāk ir horizontāli vai vertikāli ierobežojumi, kuriem ir tāda pati struktūra kā iepriekš minētajiem pārkāpumiem, tikai tiem ir lielāka ietekme uz tirgu un to ietekme attiecas uz plašām kopējā tirgus jomām. Šeit var būt arī dominējošā stāvokļa ļaunprātīga izmantošana (atteikums nodrošināt piegādi, diskriminācija, izslēdzošas darbības, lojalitātes atlaides, kuras piešķir dominējošie uzņēmumi, lai izslēgtu konkurentus no tirgus, utt.). Piemērojamās sodanaudas: no 1 miljona ECU līdz 20 miljoniem ECU. - Sevišķi smagi pārkāpumi Šie parasti ir horizontāli ierobežojumi, piemēram, cenu karteļi un tirgus sadales kvotas vai citāda prakse, kas apdraud vienotā tirgus pienācīgu darbību, piemēram, valstu tirgu sadale un izteikti ļaunprātīga dominējošā stāvokļa izmantošana, ko izdara uzņēmumi, kuriem ir kvazimonopols (skatīt Lēmumus 91/297/EEK, 91/298/EEK, 91/299/EEK, 91/300/EEK un 91/301/EEK (Kalcinētā soda) [1], 94/815/EK [2] (Cements), 94/601/EK [3] (Kartons), 92/163/EK [4] (Tetra Pak) un 94/215/EOTK [5] (Tērauda sijas)). Piemērojamās sodanaudas: vairāk par 20 miljoniem ECU. Katrā no minētajām kategorijām, jo īpaši attiecībā uz smagiem un sevišķi smagiem pārkāpumiem, piedāvāto sodanaudu apjoms dos iespēju uzņēmumiem piemērot diferencētu pieeju, ņemot vērā izdarīto pārkāpumu smagumu. Jāņem vērā arī pārkāpumu izdarītāju faktiskā ekonomiskā spēja izraisīt ievērojamus zaudējumus citiem tirgus dalībniekiem, jo īpaši patērētājiem, un jānosaka tāds sodanaudas apmērs, kas atturētu no turpmākām tamlīdzīgām darbībām. Principā jāņem vērā fakts, ka lielu uzņēmumu rīcībā parasti ir juridiska un ekonomiska rakstura pieredze, kas dod tiem iespēju vieglāk konstatēt, ka to veiktā darbība ir pārkāpums, un tiem arī ir jāapzinās sekas, ko izraisa konkurences noteikumu pārkāpumi. Ja pārkāpumā iesaistīti vairāki uzņēmumi (piemēram, karteļi), atsevišķos gadījumos var būt vajadzība izsvērt piemērojamo sodanaudu apjomus, kas noteikti atbilstoši katrai no trim kategorijām, lai ņemtu vērā nodarījuma īpašo nozīmi un līdz ar to katra uzņēmuma nodarītā kaitējuma reālo ietekmi uz konkurenci, īpaši gadījumos, kad uzņēmumi, kuri izdarījuši viena veida konkurences pārkāpumus, būtiski atšķiras pēc apjoma. Tādējādi, ja apstākļi prasa, līdzvērtīga pārkāpuma gadījumā vienlīdzīga soda principu var īstenot, piemērojot attiecīgajiem uzņēmumiem dažādas sodanaudas, ja vien šo diferenciāciju neveic ar aritmētisku aprēķinu palīdzību. B. Ilgums Jānošķir šādi pārkāpumi: - īslaicīgi pārkāpumi (parasti mazāk nekā viens gads) — to apjoms nepalielinās, - vidēja termiņa pārkāpumi (parasti no viena līdz pieciem gadiem) — pārkāpuma smaguma apjoms palielinās līdz 50 % gadā. - ilgtermiņa pārkāpumi (parasti vairāk nekā pieci gadi) — pārkāpuma smaguma apjoms palielinās līdz 10 % gadā. Šāda pieeja norāda uz iespējamu sodanaudas apjoma pieaugumu. Vispārīgi runājot, sodanaudu pieaugums ilgtermiņa pārkāpumiem raksturo zināmu iepriekšējās prakses nostiprināšanu, kuras mērķis ir noteikt iedarbīgas sankcijas tiem ierobežojumiem, kuri negatīvi ietekmējuši patērētājus ilgākā laika posmā. Turklāt šī jaunā pieeja atbilst tai iedarbībai, kāda prognozējama, piemērojot 1996. gada 18. jūlija Paziņojumu par sodanaudu nepiemērošanu vai samazināšanu karteļu gadījumā [6]. Riska iespēja maksāt daudz lielāku sodanaudu, kas proporcionāla pārkāpuma ilgumam, neapšaubāmi sekmēs iniciatīvu denonsēt to vai sadarboties ar Komisiju. Pamatapjomu veido papildinājums no tiem diviem apjomiem, kas noteikti saskaņā ar iepriekšminēto. x smagums + y ilgums = pamatapjoms 2. Atbildību pastiprinoši apstākļi Pamatapjomu palielina, ja pastāv atbildību pastiprinoši apstākļi, piemēram: - atkārtots pārkāpums, ko izdara tas pats uzņēmums(-i), - atteikums sadarboties vai centieni traucēt Komisijai veikt pārbaudes, - pārkāpuma aizsācēja vai pamudinātāja loma, - pretpasākumi, kas vērsti pret citiem uzņēmumiem, lai liktu tiem respektēt tādus lēmumus vai praksi, kas ir pārkāpums, - vajadzība palielināt sodanaudas apjomu, lai pārsniegtu peļņas apjomu, kas gūta pārkāpuma izdarīšanas rezultātā, ja šādu apjomu var objektīvi aprēķināt, - pārējie. 3. Atbildību mīkstinoši apstākļi Pamatapjoms tiek samazināts, ja pastāv atbildību mīkstinoši apstākļi, piemēram: - vienīgi pasīva vērotāja vai sekotāja loma pārkāpumā, - pārkāpumus izraisošu līgumu vai prakses neīstenošana, - pārkāpumu pārtraukšana, tiklīdz iejaucas Komisija (jo īpaši tad, ja tā veic pārbaudes), - pamatotas šaubas no uzņēmuma puses attiecībā uz to, vai ierobežojošā rīcība patiešām ir pārkāpums, - pārkāpumi, kas veikti nolaidības dēļ vai netīši, - uzņēmuma efektīva līdzdalība tiesvedībā, kas neattiecas uz jomu, kas noteikta 1996. gada 18. jūlija Paziņojumā par sodanaudu nepiemērošanu vai samazināšanu karteļu gadījumā, - pārējie. 4. 1996. gada 18.jūlija Paziņojuma par sodanaudu nepiemērošanu vai samazināšanu piemērošana [7] 5. Vispārīgas piezīmes a) Pats par sevi saprotams, ka galīgā summa, ko aprēķina saskaņā ar šo metodi (pamatapjoma procentuāls palielinājums vai samazinājums) nekādā gadījumā nedrīkst pārsniegt 10 % no uzņēmuma kopējā apgrozījuma pasaulē, kā noteikts 15. panta 2. punktā Regulā Nr. 17. Saskaņā ar EOTK Līgumu nelikumīgu vienošanos gadījumā 65. panta 5. punktā noteiktais limits ir divreiz lielāks par attiecīgo produktu apgrozījuma apjomu, atsevišķos gadījumos palielinoties maksimāli līdz 10 % no uzņēmuma EOTK produktu apgrozījuma. Pārskata gads, pēc kura nosaka apgrozījumu pasaulē, ja vien iespējams, ir tā gada iepriekšējais gads, kurā pieņemts lēmums, vai, ja dati par šo gadu nav pieejami, tad iepriekšējais gads pirms šā gada. b) Atkarā no apstākļiem un tad, kad veikti visi aprēķini, jāņem vērā konkrēti objektīvi nosacījumi, piemēram, īpašie saimnieciskie apstākļi, jebkāds mantisks vai finansiāls labums, ko guvuši likumpārkāpēji (sk. 139. punktu divdesmit pirmajā ziņojumā par konkurences politiku), īpašs attiecīgo uzņēmumu raksturojums un to reālā maksātspēja konkrētos sociālos apstākļos, un atbilstoši tam jākoriģē sodanaudu apjoms. c) Gadījumos, kad iesaistītas uzņēmumu apvienības, lēmumi, cik vien iespējams, ir jāadresē atsevišķiem uzņēmumiem, kuri ir apvienībā. Ja šo procedūru nav iespējams piemērot, piemēram, ir vairāki tūkstoši saistīto uzņēmumu, un, izņemot gadījumus, uz kuriem attiecas EOTK līgums, apvienībai uzliek vispārēju sodanaudu, ko aprēķina, pamatojoties uz tiem principiem, kuri izklāstīti iepriekš, bet tai jāatbilst individuālo sodanaudu summai, kuras noteiktas katram apvienības loceklim. d) Komisija arī patur tiesības atsevišķos gadījumos noteikt simbolisku sodanaudu ECU 1000 apmērā, ko nosaka, neveicot aprēķinus, kas pamatotos uz pārkāpuma ilgumu vai vainu pastiprinošiem vai vainu mīkstinošiem apstākļiem. Pamatojums šādu sodanaudu noteikšanai jāsniedz lēmuma tekstā. [1] OV L 152, 15.6.1991., 54. lpp. [2] OV L 343, 30.12.1994., 1. lpp. [3] OV L 243, 19.9.1994., 1. lpp. [4] OV L 72, 18.3.1992., 1. lpp. [5] OV L 116, 6.5.1994., 1. lpp. [6] OV C 207, 18.7.1996., 4. lpp. [7] Sk. 6. zemsvītras piezīmi. --------------------------------------------------